एक बेर कुछ साहित्यकर लोग बइठ के भोजपुरी में अश्लीलता आ ओकरा वजह से भाषा आ समाज के हो रहल दुर्दशा पर बात करत रहे, त एक जाना कहलन कि भोजपुरी फिल्म इंडस्ट्री में बाहर के लोग आ गइल बाटे, जेकरा भोजपुरिया संस्कृति के ज्ञान नइखे, अउर उहे लोग एह तरह के अश्लील चीजन के बढावा दे रहल बाटे। लेकिन, पिछला कुछ सालन से इंडस्ट्री के बहुत करीब से देखला के बाद हम कह सकेनी कि एहिजा अश्लीलता फैलाये में जेतना बाहरी लोगन के हाथ बा, ओह से बेसी ओह लोगन के हाथ बा, जे भोजपुरिया हवे, आ अपना के भोजपुरी के ठेकेदार मानेला। एह लिस्ट में ना सिर्फ कुछ फिल्मकार लोग बा, बल्कि कुछ अइसनो लोग बा जे भोजपुरी के नाम पर संस्था चलायेला।
bho_Deva